
Խնդիր 

Ա-ն ազգությամբ ռուս է և սկսած 1954 թվականից, երբ նա 12 տարեկան էր, բնակվել է Lատվիայում: Լատվիան այդ ժամանակ դեռ մտնում էր Խորհրդային Միության կազմի մեջ: Մինչև 1991 թվականը Ա-ն ԽՍՀՄ-ի քաղաքացի էր։ Լատվիայի անկախացումից հետո նա չի ընդունել Լատվիայի քաղաքացիություն, սակայն ուներ Լատվիայում մշտական բնակվելու իրավունք և քաղաքացիություն չունեցող անձի կարգավիճակ: 

1966թ.-ից մինչև 1977թ.Ա-ն աշխատել է ԽՍՀՄ քիմիական արդյունաբերության նախարարությանն առընթեր Օլեյնի քիմիական համալիրի վերամշակման գործարանում, որը գտնվում էր Կիևում, իսկ 1977 թվականից մինչև 1990 թվականի  նոյեմբերի 21-ը աշխատել է նույն հիմնարկության այլ մասնաճյուղում, որը գտնվում էր Մոսկվայում: 1990 թվականի նոյեմբերից վերադարձել է Լատվիա և շարունակել է ապրել ու աշխատել այնտեղ՝ մշտական բնակչի, սակայն քաղաքացիություն չունեցող անձի կարգավիճակով։ 

1997թ. Ա-ն կենսաթոշակ ստանալու համար դիմում է ներկայացրել տեղական սոցիալական ապահովության մարմին` խնդրելով հաշվարկել իր կենսաթոշակը իր ողջ աշխատանքային ստաժի կտրվածքով՝ 1971-1997 թվականների համար։ Նրա դիմումը մասամբ մերժվել է «Պետական կենսաթոշակների մասին» օրենքի համաձայն, որի անցումային դրույթներով սահմանված էր, որ <<օտարերկրյա քաղաքացիների կամ քաղաքացիություն չունեցող անձանց համար կենսաթոշակը կարող էր հաշվարկվել ու նշանակվել միայն 1991թ. հունվարի 1-ից հետո Լատվիայում բնակվելու ժամանակահատվածի համար>>։ Քանի որ դիմողը 1973թ. հունվարի 1-ից մինչև 1990թ. նոյեմբերի 21-ը աշխատել էր Ուկրաինայում և Ռուսաստանում, սոցիալական ապահովության մարմինը նրա կենսաթոշակի չափը հաշվարկել էր միայն Լատվայում 1991-1997 թթ. բնակության համար: Արդյունքում` նշանակվել էր  կենսաթոշակ 20 լատվիական լատի չափով (մոտ 35 եվրո): 

Ա-ն դատական կարգով բողոքարկել է այս որոշումը՝ նշելով, որ նման տարբերակված մոտեցումը Լատվիայի քաղաքացիների և քաղաքացի չհանդիսացող անձանց նկատմամբ չի հետապնդում իրավաչափ նպատակ և անհրաժեշտ չէ ժողովրդավարական հասարակությունում։  Դատարանը մերժել է Ա-ի  դիմումը՝ որոշելով, որ ուկրաինական և ռուսական ձեռնարկություններում աշխատելու ժամանակահատվածը չի կարող համարվել կենսաթոշակի ստաժ և չի կարող ներառվել կենսաթոշակի հաշվարկման ժամանակահատվածի մեջ: Ինչ վերաբերում է օրենքով սահմանված իրավակարգավորման նպատակին, դատարանը նշել է,  որ նման սոցիալական քաղաքականության նպատակն է ազգային տնտեսության կայունությունը։ Դատարանը չի անդրադարձել անհրաժեշտության մասին Ա-ի փաստարկին։ Միևնույն ժամանակ դատարանը նշել է, որ եթե Ա-ն ընդունի Լատվիայի քաղաքացիություն, նա ինքնաբերաբար կստանա կենսաթոշակ իր ողջ աշխատանքային գործունեության ժամանակահատվածի համար՝ 1973 թվականի հունվարի 1-ից մինչև 1997 թվականը: 

Վերադաս ատյանները նույնպես մերժել են Ա-ի բողոքները առաջին ատյանի դատարանի վճռի դեմ։ Ա-ն պատրաստվում  է գանգատ ներկայացնել Մարդու իրավունքների եվրոպական դատարան՝ Մարդու իրավունքների եվրոպական կոնվենցիայի հիմքով։ 
Առաջադրանք: Ներկայացրե՛ք գանգատի բովանդակությունը՝ ըստ խախտումների արձանագրման 6-աստիճանի համակարգի։  

Գնահատման չափանիշներ և միավորների հաշվարկման կարգ

1. Պատասխանի պատշաճ հիմնավորում (իրավական հիմքերի, այդ թվում՝ ՄԻԵԴ իրավական դիրքորոշումների պատշաճ ներկայացում և վերլուծություն)՝

· վեցաստիճան համակարգի 1-5-րդ քայլերի համար՝ յուրաքանչյուր քայլին՝ 1 միավոր,

· վեցաստիճան համակարգի 6-րդ քայլի համար՝ 2 միավոր.

2. Պատասխանի և հիմնավորման միջև պատճառահետևանքային կապի առկայություն՝ վեցաստիճան համակարգի յուրաքանչյուր քայլի համար` 0.5 միավոր: 

Ընդհանուր՝ 10 միավոր:

Պատասխանը պետք է պարունակի խնդրում նկարագրված փաստական հանգամանքների նկատմամբ ներկայացվող նախադեպային որոշումների վերաբերելիության և կիրառելիության հիմնավորումը։

Թերի հիմնավորման դեպքում առավելագույն միավորը համաչափորեն իջեցվում է: ՄԻԵԴ իրավական դիրքորոշումների ուղղակի վերարտադրությունը, առանց խնդրի պայմանների հետ համադրման և վերլուծության, գնահատվում է 0 միավոր:
Պատասխան-ուղեցույց

Ունկդրին հանձնարարված է վերլուծել իրավիճակը խախտումների արձանագրման 6-աստիճան համակարգով, որը դասընթացի ընթացքում մանրամասնորեն ներկայացվել է ու վերլուծվել տարբեր իրավիճակային խնդիրների միջոցով։ 

6-աստիճան համակարգը ներառում է մարդու իրավունքների, մասնավորապես, Մարդու իրավունքների եվրոպական կոնվենցիայի (ՄԻԵԿ) համակարգի ունիվերսալ սկզբունքներ, հետևաբար առարկայական չէ, թե արդյոք ունկնդիրը մասնագիտացված է քրեական, քաղաքացիական թե վարչական իրավունքի ուղղությամբ։ Դրանք ունեն համընդհանուր կիրառություն։ Համակարգն արտահայտում է Մարդու իրավունքների եվրոպական դատարանի (ՄԻԵԴ) դատական ակտերում արտահայտված խախտումների արձանագրման մեխանիզմը։  

Ունկդիրը ազատ տեքստով պետք է շարադրի ենթադրյալ գանգատի միայն բովանդակային մասը։ Այդ իմաստով ՄԻԵԴ որևէ ընթացակարգային, դատավարական պահանջներ տեքստին չեն ներկայացվում։ 

Առաջին քայլով ունկնդիրը պետք է որոշի, թե ինչ իրավունք է վիճարկում և թե արդյոք այդ իրավունք(ներ)ը սահմանված է Կոնվենցիայով։ Այլ կերպ ասած, ունկնդիրը պետք է որոշի ՄԻԵԿ նյութաիրավական հիմքի առկայությունը։ Տվյալ դեպքում դիմումատուն վիճարկում է կենսաթոշակ ստանալու իր իրավունքը 1971-1999 տարիների իր աշխատանքային ստաժի հիմքով։ Կենսաթոշակ ստանալու  իրավունքը գույքային իրավունքի շրջանակներում է Կոնվենցիայի թիվ 1 Արձանագրության 1-ին հոդվածի հիմքով։ Հաշվի առնելով, որ դիմումատուն զրկվել է կենսաթոշակի իրավունքից իր աշխատանքային ստաժի էական մասով, որը կարող է էապես ազդել նրա կենսապահովման վրա, ունկնդիրը կարող է վկայակոչել է նաև Կոնվենցիայի 8-րդ հոդվածը՝ անձնական կյանքի հարգման իրավունքը կենսապահովման տեսանկյունից։ Այդուհանդերձ, ակադեմիական շրջանակներում այս հարցը դեռ մնում է վիճելի և ՄԻԵԴ-ը առայժմ դեռ նման հարաբերությունները շարունակում է դիտարկել գույքային իրավունքի ներքո, թեև բացառված չէ, որ ապագայում ՄԻԵԴ-ը ի վերջո նման հարցերը առանձնահատոկ հանգամանքների ներքո կդիտարկի նաև 8-րդ հոդվածի ընդհանուր համատեքստում։

Ի հավելումն, ունկնդիրը պետք է վիճարկի նաև խտրականության արգելքի իրավունքը Կոնվեննցիայի 14-րդ հոդվածի հիմքով՝ քաղաքացիության հատկանիշի հիմքով, քանի որ տեքստից պարզ է դառնում, որ 1971-1990թթ․ աշխատանքային գործունեության համար կենսաթոշակի ստանալը դարձել է անհնար քաղաքացիության հիմքով։ Ունկնդիրը 14-րդ հոդվածի տեքստից պետք է եզրակացնի, որ այս հոդվածը առանձին հանդես չի գալիս, այն պետք է փոխկապակացված լինի Կոնվենցիայի որևէ այլ հոդվածի հետ։ Հետևաբար, վերջնական պատասխանը պետք է լինի, որ գանգատը ներկայացվում է Թիվ 1 Արձանագրության 1-ին հոդված +14 հոդված ձևաչափով՝ այսինքն՝ կենսաթոշակի իր իրավունքից օգտվելիս դիմումատ ենթարկվել է խտրական վերաբերմունքի։ Հետևաբար, առկա են երկու նյութաիրավական հիմքեր ըստ Կոնվենցիայի։ 

Երկրորդ քայլով ունկնդիրը պետք է որոշի, թե արդյոք տեղի է ունեցել միջամտություն իր գույքային իրավունքին։  Եթե այո, պետք է մատնացույց անի, թե ինչ եղանակով է տեղի ունեցել միջամտությունը՝ որոշում, գործողություն թե անգործություն։ Տվյալ դեպքում միջամտությունը տեղի է ունեցել  սոցիալական ապահովության մարմնի կողմից, որի որոշման արդունքում դիմումատուն զրկվել է 1971-1990թթ․ ստաժի դիմաց թոշակ ստանալու հնարավորությունից։ Ունկդիրը կարող է նաև մատնացույց անել դատական մարմինների որոոշումները որպես միջամտող բնույթի ակտեր, այդուհանդերձ, հիմնական միջամտությունը տեղի է ունեցել պետական մարմնի՝ սոցիալական ապահովության մարմնի որոշմամբ։ Հետևաբար, միջամտությունը վերագրվում է պետական մարմնին։ 

Երրորդ քայլով ունկնդիրը պետք է հիմնավորի, թե արդյոք միջամտությունը տեղի է ունեցել օրենքով սահմանված կարգով։ ՛Ունկդիրը պետք է իմանա, որ ՄԻԵԴ-ը <<օրենքով սահմանված կարգով>> արտահայտության մեջ <<օրենք>> եզրի տակ նկատի ունի ազգային օրենսդրական նորմը կամ ցանկացած նորմատիվ բնույթի նորմ։ Տվյալ դեպքում միջամտությունը տեղի է ունեցել <<Պետական կենսաթոշակների մասին>> օրենքով, մասնավորապես՝ այդ օրենքի անցումային դրույթի հիման վրա, որը շարարված է տեքստում։ Հետևաբար, միջամտությունը տեղի է ունեցել օրենքով սահմանված կարգով՝ ազգային իրավական համակարգի ստատուտային նորմով։   

Չորրորդ քայլով ունկնդիրը պետք է որոշի օրենքի իրավաչափության հարցը՝ թե արդյոք միջամտող օրենսդրական նորմը համապատասխանում է երկու որակական հատկանշների՝ որոշակիությանը և մատչելիության պահանջներին։ Ինչ վերաբերում է որոշակիությանը, ունկդիրը պետք է նշի, թե արդյոք տեքստում մեջբերված նորմը հստակորեն է կարգավորում իրավահարաբերությունը, թե արդյոք դա կանխատեսելի է։ Տվյալ դեպքում Պետական կենսաթոշակների մասին օրենքի անցումային հետևյալ դրույթը <<օտարերկրյա քաղաքացիների կամ քաղաքացիություն չունեցող անձանց համար կենսաթոշակը կարող էր հաշվարկվել ու նշանակվել միայն 1991թ. հունվարի 1-ից հետո Լատվիայում բնակվելու ժամանակահատվածի համար>> հստակորեն կարգավորում է իրավահարաբերությունը, որևէ անօրոշության տեղիք չի տալիս։ Ինչ վերաբերում է մատչելիությանը, օրենքը հրապարակված է և մատչելի է քաղաքացիներին։ Հետևաբար, օրենքը իրավաչափ է։ 

Հինգերորդ քայլով ունկնդիրը պետք է որոշի օրենքի դրույթով սահմանված սահմանափակման նպատակը և դրա իրավաչափությունը։ Այստեղ ունկնդիրը պետք է տրամաբանորեն որոշի թե ինչ նպատակ է հետապնդում պետությունը սոցիալական քաղաքականության ոլորտում նման սահմանափակում սահմանելով։ Միակ հնարավոր պատասխանը դա տնտեսական կայունությունն է, բյուջետային ծախսերի նկատմամբ վերահսկողությունը, որն օբյեկտիվորեն իրավաչափ նպատակ է և չի հակասում Կոնվենցիայի առարկային։ ՄԻԵԴ-ը Կոնվենցիայով սահմանված մի շարք այլ իրավունքների սահմանափակումները տնտեսական կայունության նպատակով համարել է Կոնվենցիային համապատասխանող։ Բացի դրանից, թիվ 1 Արձանագրության 1-ին հոդվածը թույլ է տալիս պետական մարմիններին զրկել անձանց իրենց գույքից <<ի շահ հանրության>> և հանրության տնտեսական բարեկեցությունը, տնտեսական անվտանգությունը լիովին տեղավորվում է հանրային շահի շրջանակներում։ 

Վեցերորդ քայլի վերլուծությունը ամենադժվարն է և ունի որոշիչ նշանակություն։ Ըստ էության ունկնդիրը պետք է կիրառի համաչափության սկզբունքը բախվող լեգիտիմ շահերի միջև՝ արդյունավետորեն փոխհավասարակշռելով անհատական և հանրային շահերը։ Ինչպես արդեն նշվեց, հանրային շահը երկրի տնտեսական բարեկեցությունն է, իսկ անհատական շահը դիմումատուի՝ 1971-1990թթ․ ընթացքում իր աշխատանքային գործունեության արգասիքը՝ կենսաթոշակի իրավունքը։ Էական է այն հանգամանքը, որը դիմումատուն ենթարկվել է տարբերակված վերաբերմունքի։ Նրա հետ համեմատած էապես նման իրավիճակում գտնվող բոլոր այլ անձինք կկարողանային ստանալ կենսաթոշակ իրենց երկարատև աշխատանքային գործունեության համար, եթե նրանց հանդիսանային Լատվիայի քաղաքացիներ։ Այսինքն, տարբերակված վերաբերմունքի համար միակ էական հատկանիշը քաղաքացիությունն է։ Այդ հանգամանքը բառացիորեն նշել են նաև դատարանները՝ սահմանելով, որ եթե դիմումատուն ընդուներ Լատվիայի քաղաքացիություն, կստանար կենսաթոշակ նաև Լատվիայից դուրս աշխատած տարիների դիմաց։ Հետևաբար, տարբերակված վերաբերմունքի համար որպես հիմք էր հանդիսանում ոչ թե օբյեկտիվ, կենսաթոշակի հետ կապված տնտեսական գործոնները, այլ զուտ քաղաքացիությունը։ Այս հանգամանքը բարձրացնում է հնարավոր խտրականության մասին հարց, քանի որ խտրականությունը տարբերակված վերաբերմունք է երկու էապես նման իրավիճակում գտնվող անձանց համեմատ՝ առանց օբյեկտիվ հիմքերի։ Կշեռքի մի նժարին դրված է անձի երկարատև աշխատանքային գործունեությունը և այդ ընթացքում նրա վճարած սոցիալական վճարները, որոնք հավաքական իմաստով կազմում են գույք և ծնում գույքային իրավունք, իսկ մյուս նժարին դրված է Լատվիայի պետական քաղաքականությունը Լատվիայում բնակվող և մշտական բնակչի կարգավիճակ ունեցող շատ անձանց դրդել ընդունել Լատվիայի քաղաքացիություն, որի նպատակով, փաստորեն, որպես լծակ օգտագործվում է նաև սոցիալական քաղաքականությունը։ Նման նպատակը չի կարող համարվել օբյեկտի։ Այլ կերպ ասած, բացակայում է ռացիոնալ կապը միջոցի (Լատվիայում չաշխատած տարիների համար կենսաթոշակը նվազեցնելը) և նպատակի միջև (հասարակության տնտեսական բարեկեցությունը)։  Հետևաբար, դիմումատուն ենթարկվել է խտրական վերաբերմունքի քաղաքացիության հատկանիշով։ Էական է նաև այն հանգամանքը, որ դիմումատուն միջամտության արդյունքում կստանա  շատ քիչ չափով կենսաթոշակ, 35 եվրոյին համարժեք գումար որպես կենսաթոշակ 6 աշխատանքային տարիների դիմաց, մինչդեռ աշխատանքային գործունեության հիմնական մասը, 19 տարի, մնում է անհատույց, որի հանգամանքը նույնպես պետք է դիտարկել որպես գույքային իրավունքից զրկելու անհամաչափ միջոց։ Հետևաբար, խախտվել է նաև թիվ 1 Արձանագրության 1-ին հոդվածով սահմանված գույքային իրավունքը։

